Kom i clinch med politiet ved Black Army-klubhus i Odense efterfølgende

Ved du noget om sagen? Tip os på 1224@eb.dk eller sms/mms til 1224 (alm. takst)

Tidligt onsdag aften har personer med anden etnisk herkomst end dansk raseret Pool Caféen på Skibhusvej i det centrale Odense. Efterfølgende førte det til en konfrontation mellem politiet og en grupper af personer ved bandeklubhuset Black Army på Nyborgvej.

Det fortæller Fyns Politi til Ekstra Bladet.

Se mere video på Local Eyes.

- Vi får en anmeldelse om, at fem til seks biler med en masse personer med anden etnisk herkomst end dansk har ødelagt facaden på stedet, siger vagtchef Lars Thede, der fortæller, at man fik anmeldelsen 19.50.

Vagtchefen fortæller, at der formentlig er brugt slagvåben blandt andet i form af økser, men at der ikke er nogle, der er kommet til skade.

I alt er 20 mennesker blevet anholdt, oplyser vagtchef Lars Thede til Ekstra Bladet.

Fyns Politi oplyser over for Ekstra Bladet, at alle sigtes for overtrædelse af grov forstyrrelse af den offentlige orden. Derudover sigtes nogle for groft hærværk, nogle sigtes for overtrædelse af våbenloven, og nogle for overtrædelse af ordensbekendtgørelsen.

Et vidne fortæller, at han hørte støj og råb, og at ting blev smadret ved cafeen.

- Jeg gik derned for at se, hvad der skete. Der holdt en masse biler stille, og der var en masse personer, der for rundt og kastede med sten og flasker og nogle løb op ved indgangspartiet, efter de havde sparket døren ind, siger vidnet Michael, der ikke ønsker sit efternavn frem grundet sagens karakter. Ekstra Bladet kender hans fulde navn.

Politiet ved endnu ikke, hvad motivet bag hærværket er, og vagtchefen kan endnu ikke sige, om alle de anholdte har en anden etnisk baggrund end dansk.

Stenkast mod politiet

Efter politiet havde været ved den raserede poolcafe, kørte de ned til Black Armys klubhus, der ligger på Nyborgvej, der også ligger i det centrale Odense.

- Der kom et køretøj med tre personer i, hvor bagruden var knust, og der lå en økse på bagsædet, siger vagtchefen og fortæller, at man straks anholdt de tre personer.

Anholdelsen førte til uro, hvor der kom stenkast mod politiet. De tre forsøgte at bryde ind på politistationen, men politiet ventede dem.

Sidder i futtog

Ekstra Bladet har talt med et vidne, der kørte fordi Black Armys klubhus efter anholdelsen.

Han ønsker ikke sit navn frem grundet sagens karakter. Ekstra Bladet kender hans identitet.

- Der sidder mindst 10 anholdte i futtog, og jeg tror, at der er mere end 30 betjente. Alle de anholdte har en anden etnisk baggrund end dansk, siger vidnet.

Ved du noget om sagen? Tip os på 1224@eb.dk eller sms/mms til 1224 (alm. takst)

Black Army har haft en del konfrontationer med politiet på det sidste. For et par uger siden lukkede Sydsjælland- og Lolland Falsters Politi klubhuset i Næstved for en periode. (Foto: Per Rasmussen)